**Burmeserne**

**– en gave og en opgave til BaptistKirken**

***Af Lone Møller-Hansen***

**Baptistkirken i Danmark (BaptistKirken) rummer i dag godt 1000 burmesere. Nogle har lavet migrantmenigheder, andre er integrerede i danske menigheder. De er en gave til fællesskabet, men det er svært at blive ét – på tværs af sprog og kultur.**

**Historien kort**

**Faktaboks**

Af 2587 burmesere i Danmark kommer ca. 1600 fra Chin-regionen i Burma/Myanmar. Langt de fleste er baptister og tilknyttet en lokal menighed.

254 har fået dansk statsborgerskab, og 69 pct. har tilkendegivet, at de ønsker dansk statsborgerskab (Lian 2020, 21).

Otte chin-menigheder er medlemmer af BaptistKirken. Den første landsdækkende burmesiske menighed er blevet optaget i 2021.

I 2003 kom de første burmesiske baptister til Danmark som flygtninge. I Svendborg blev baptistmenigheden overrumplet, da 17 burmesere var flyttet til Fåborg. Svendborg Baptistmenighed var en lille, gammel menighed med få aktive danskere, hvoraf de fleste var ældre. Siden kom over 100 burmesere til menigheden.

De første burmesiske FN-kvoteflygtninge var fortrinsvis mænd, som kom via Malaysia, og de blev placeret i randen af Danmark, på Sydfyn, Sønderjylland, Vestjylland, Nordjylland og Bornholm. Der var stor forskel på, om de kom fra Chin-regionen eller var en blandet flok. Chin’erne organiserede lynhurtigt et komplet netværk og dannede to organisationer, først Chin Community in Denmark, CCDK, der tager sig af de verdslige forhold. Kort efter blev Chin Christian Fellowship Danmark, senere kaldt Chin Christian Association Danmark, CCADK, dannet. 10 ud af 13 chin-kirker er tilsluttet CCADK.

Langt de fleste kristne burmesere blev fra starten integreret i lokale baptistmenigheder. Nogle menigheder hentede burmeserne op til 50 km fra kirken, eller, som i Svendborg, betalte for klippekort til bussen. 9-10 danske baptistmenigheder brugte mange ressourcer de næste år på at integrere de nye medlemmer, godt støttet af KIT, Kirkernes Integrations Tjeneste. Det skete blandt andet ved at tildele de nye familier en kontaktfamilie, ved at tage sproglige hensyn – f.eks. blev prædikener oversat og en migrant bad en bøn og en anden læste skiftlæsningen på deres eget sprog. Migranterne deltog også aktivt i gudstjenesterne med f.eks. sang.

Inspireret bl.a. fra USA valgte en del chin’er efterhånden at danne egne menigheder, der søgte optagelse i BaptistKirken. Den første chin-menighed, Chin Bethel Church i Skjern, blev optaget i BaptistKirken i 2011. Flere af disse menigheder tæller op mod 200 voksne og børn.

Når en migrantmenighed bliver optaget i BaptistKirken, får de en kontaktmenighed, der hjælper med især administrative forhold. Den nye lov for trossamfund udenfor Folkekirken har høje krav til bl.a. regnskabsaflæggelse. Flere migrantmenigheder har af den grund valgt ikke at stå i Trossamfundsregisteret, men de er stadig en del af BaptistKirken. De har så ikke fradragsret på menighedsbidrag og præsten kan ikke få vielsesbemyndigelse.

Chin-menigheder søger typisk ind i BaptistKirken for at blive anerkendt af myndighederne. Derudover er det meget vigtigt for dem at have egen præst og egen bygning. De har en stor grad af frivillighed og mange betaler tiende, så ofte er chin-menighedernes økonomi væsentligt bedre end danske menigheders i samme størrelse. Flere af menighederne har egen kirkebygning; to har købt en dansk baptistkirke og overtaget driften, to andre har købt en industriejendom og indrettet den til kirke. Enkelte lejer sig ind, f.eks. i en folkekirke eller hos ELM, Evangelisk Luthersk Mission.

Generelt kan man sige, at burmeserne i BaptistKirken deler sig i to grupper. Der er den store gruppe, der har ønsket selv at danne menigheder af sproglige og kulturelle årsager (primært chin’er), og en mindre, ofte blandet, gruppe, som har valgt at blive i den lokale danske baptistmenighed, ofte fordi de siger: ”Vores børn bliver danske, så de skal være i en kirke med danskere.”

Oprindelig var der fem chin-menigheder i Danmark, én i hhv. Nordjylland, Esbjerg, Skjern/Ølgod, og på Fyn og Bornholm. Intern uenighed har betydet, at der nu er fem chin-menigheder i Esbjerg, tre på Fyn, tre i Nordjylland og to på Bornholm (heraf er den ene gruppe forblevet medlemmer af Baptistkirken Bornholm og ikke er en selvstændig menighed). Den eneste menighed, der ikke er blevet splittet, er menigheden i Skjern, hvor mangfoldigheden i sprog, klaner og forskellige dogmer stadig eksisterer (Lian 2020, 30).

**Integration i en lokal menighed**

I Baptistkirken Bornholm forlod en stor gruppe burmesere med fælles sprog menigheden i 2012, mens en mindre gruppe på 11 familier valgte at blive. Sambuh Langle beskriver integrationen i menigheden, som han kom til i 2008 som 17-årig, og konkluderer, at hér er det lykkedes for to forskellige kulturer (den danske og Matupi-burmesere) at samarbejde og bygge bro ved hjælp af kulturel intelligens. ”Der er en kulturkløft og det er ikke uproblematisk, men de er fælles om at drive og lede menigheden på rimeligt lige fod.” (Langle, 2019, 31)

**Integrationsudvalg**

Da BaptistKirken, bl.a. takket være KIT, blev overbevist om, at burmeserne ville være en konstant ny gruppe i flere menigheder, nedsatte vi et integrationsudvalg med bl.a. en burmeser i udvalget.

Torsten Wendel-Hansen har været formand for dette udvalg i den seneste årrække. Han fortæller om udfordringerne ved at indoptage burmeserne i BaptistKirken: ”Sproget er den største udfordring. Vi troede også i starten, at det ville være muligt at integrere burmeserne i de danske menigheder, men det er kun lykkedes i mindre omfang. Når de dannede selvstændige menigheder, har vi hjulpet bl.a. med CVR-registrering, NemID, brug af den digitale postkasse (e-boks), vedtægter, ansøgning om §8 og §12a-godkendelser i ligningsloven. Her for nyligt hjælp til ansøgning om optagelse i Trossamfundsregisteret (TSR) og kirkens politik ved behandling af personfølsomme data. I det daglige er det årsregnskaber, løbende indberetninger i TSR, oversættelse - senest information om covid-19 - som er udfordringer. Desuden har udvalget hjulpet med køb af kirkebygninger og f.eks. ansøgning om byggetilladelse til renovering af købte bygninger.”

Det er et enormt arbejde, som integrationsudvalget under BaptistKirken stadig udfører, og alt dette foregår frivilligt, dog tilbyder BaptistKirkens revisor også sin hjælp på favorable vilkår. BaptistKirken har en ansat økonomiansvarlig, Ulla Holm, som har afholdt kurser for kassererne i migrantkirkerne. Her er udfordringen, at traditionen fra Myanmar er, at man skifter poster med regelmæssige mellemrum. Det betyder, at en kasserer måske kun har opgaven i to-tre år. Vi opfordrer nu til, at menighederne vælger en kasserer og gerne en medhjælper for en længere årrække.

Udvalget afholdt i starten et par weekends for flygtningene på Nordfyn - betalt af BaptistKirken. Programmet havde fokus på kirkesamfund, menighed og det danske samfund.

” Der var tolkning og deltagerne var meget glade for det,” fortæller Poul Erik Jensen, der dengang var præst i Svendborg Baptistmenighed. ”Det var ligeledes en stor hjælp, at BaptistKirken hjalp økonomisk, så mange af burmeserne kunne deltage i sommerstævnerne. Det gav indsigt i BaptistKirken, en oplevelse af at være mange baptister – og at være en del af et større fællesskab,” fortsætter han.

**Burmesere i ledelse og udvalg**

BaptistKirkens ledelse ønsker at integrere burmeserne, bl.a. ved at én af deres egne er ligeværdigt og demokratisk valgt til ledelsen. Det lykkedes i 2018, hvor Kio Awi Van Khawng blev valgt. Han trådte ud efter sin to-årige valgperiode i 2020, og efterfulgtes af generalsekretæren for CCADK og præst i Chin Baptist Church, Esbjerg, Moses Lal Bawi Peng. Det seneste er, at Biak Chin Par Lian (Chin Chin) er blevet valgt som suppleant i ledelsen i 2021. Ledelsen udvides formentlig senere på året, hvorefter hun kan være fuldgyldigt medlem, og dermed vil to burmesere være med i BaptistKirkens ledelse.

Kio Awi begrunder sin udtrædelse med to ting: Sproget og hans arbejdstider. Sproget er stadig en forhindring: ”I er færdige med sagen, før jeg har fattet, hvad I snakker om,” siger han og griner. ”Det bliver bedre, når de yngre sætter sig i stolen. De er bedre til dansk.” Han fortæller imidlertid, at det også lokalt i hans egen menighed i Ringe på Fyn er svært at få de unge til at stille op til menighedsrådet. ”De vil gerne lede børnekirken, ungdoms- eller kvindearbejdet. Så er der kun os gamle mænd til at sidde i menighedsrådet,” siger den 49-årige Kio Awi. Den anden forhindring for Kio Awi i ledelsesarbejdet er, at ledelsen ofte mødes hverdage, hvor han arbejder.

Moses er anderledes stillet, da han er ansat af chin-menigheden på fuld tid, og den bakker ham op i at gå ind i BaptistKirkens ledelse. Moses har også tidligere siddet i programudvalget til sommerstævnet. ”Jeg følte mig meget alene i det arbejde. Jeg havde ikke chin’ernes opbakning, og de deltager ikke så meget. Men jeg har altid selv deltaget i sommerstævnet og synes, det er vigtigt at komme. Jeg vil gerne, at mange flere chin’er deltager,” fortæller han.

**Samarbejdet med chin-organisation**

I min egenskab af præst på Bornholm fik jeg efter få år en positiv kontakt med CCADK (dengang CCFDK). I min tid som generalsekretær for BaptistKirken var der stor forståelse for, at de mange chin’er havde behov for at dyrke deres tro på deres eget sprog og i deres egen kulturelle ramme. Chin’ernes eget årlige sommerstævne betød desværre, at kun ganske få chin’er kunne eller ville prioritere BaptistKirkens sommerstævner, og nogle af dem, der deltog i disse, konkluderede hurtigt, at de først ville være med, når de forstod bedre dansk og kunne følge med.

De senere år har det været drøftet, om CCADK kunne være en arbejdsgren under BaptistKirken på samme måde som Baptisternes Børne- og Ungdomsforening, Danske Baptisters Spejderkorps og Kvindenetværket, som er selvstændige organisationer, men f.eks. har stemmeret til landskonferencerne. Hertil siger Moses i dag: ”To af menighederne i CCADK er ikke medlemmer af BaptistKirken. Det gør det vanskeligt. Men CCADK vil gerne have, at BaptistKirken ansætter en integrationspræst. Det ville måske være muligt, at CCADK kunne være med til at finansiere en sådan ansættelse.”

Alle menigheder i BaptistKirken anmodes om at betale 7,5 pct. af deres menighedsbidrag (medlemmernes bidrag til deres egen menighed) til kirkesamfundets drift, plus bidrag til udvalgte projekter. Der har i årenes løb været diskussioner omkring burmesernes bidrag til BaptistKirken. Fordi de er så gode bidragsydere til deres lokale menigheder, er deres bidrag uforholdsmæssigt store sammenlignede med de danske menigheders. Derfor har det i perioder været aftalt, at chin-menigheder kunne bidrage med en lavere procentsats. Også fordi chin-menighederne også skulle bidrage til CCADK. I 2018 besluttede et flertal af chin-menigheder imidlertid, at de ville bidrage på linje med de danske menigheder til BaptistKirkens drift.

Chin’erne har generelt respekt for BaptistKirkens arbejde. ”Danskerne og deres organisationer er bedre på alle måder, moderne, velstrukturerede og demokratiske i organisering og ledelse, hvilket man burde efterligne og stræbe efter,” siger én af dem. En anden informant er dog mere forbeholden: ”M tror […] ikke på, at man indenfor de næste 20 år kan lave om på chins måde at organisere og lede på. […] vores præmisser og forhold er alt for forskellige til, at vi kan samarbejde” (Lian 2020, 37-38).

**Mission i Myanmar**

I 2011 modtog BaptistKirken en henvendelse fra Folkekirkens Nødhjælp (FKN), om vi ville samarbejde i Myanmar. Det blev anledningen til at drøfte med de herboende burmesere, om vi kunne finde en samarbejdsmodel, som kunne fremme ejerskab for kirkens internationale missionsarbejde.

Morten Kofoed, der er international missionssekretær i BaptistKirken, forklarer: ”Vores udgangspunkt for engagement i Myanmar var, at burmeserne i Danmark skulle være involverede, og vi ville gerne fremme et samarbejde på tværs af deres regionale forskelle hjemmefra. Samtidigt ville vi også introducere vores forståelse af, hvordan missions- og udviklingsarbejde skulle gennemføres. Vi brugte mange møder på at etablere samarbejdet. Vi ønskede et projekt, der passede ind i vores og FKNs fokus. Vores nye venner fra Burma ville gerne et mere traditionelt nødhjælpsprojekt. Vi troede, at vi var nået frem til en fælles forståelse, men måtte konstatere, at den første indsats, der fokuserede på katastrofeforebyggelse, aldrig blev en stor succes målt på ejerskab hos burmeserne. Pengene blev samlet ind, men det skabte ikke den store begejstring.”

Emmanuel Cinzah, chinpræst i Skjern, siger: ”Vi ved godt, at danskere tænker langsigtet. Der er bare vigtigere ting lige nu: Vores missionsarbejde handler om fattigdom, rehabilitering, forældreløse børn, der får uddannelse, og sygehuse.”

Samarbejdet har hidtil været igennem Myanmar Baptist Convention (MBC), som har 1,5 mio. medlemmer fordelt over hele Myanmar, hvor BaptistKirken har 5000. En ny samarbejdsaftale med MBC betyder, at vi kan samarbejde direkte med kirken i Chin-regionen.

Morten fortsætter: ”Det mere bilaterale og direkte samarbejde er et stort ønske fra både chin’er i Danmark og i Myanmar. Udviklingsfagligt er det måske ikke den optimale løsning, men missionsteologisk giver den god mening, da den skaber ejerskab og nærvær for de implicerede. Vores kulturelle sensitivitet er også blevet udviklet. Relationer er vigtige, både os traditionelle danske baptister imellem, og i særdeleshed med vores nye burmesiske søstre og brødre, samt med de kirkesamfund de kommer fra i Myanmar.”

**Udfordringer med børn og unge**

En af de store udfordringerfor de selvstændige chin-menigheder er børnene og de unge. Et af motiverne for dannelsen af egne menigheder har været at bevare deres børn og unge i troen og i deres kultur og sprog. Nu viser det sig, at det er meget vanskeligt, fordi børnene og forældrene ikke får et fælles åndeligt sprog. For børnene bliver dansk deres åndelige sprog og efterhånden har de svært ved at følge med i migrantmenighedens gudstjenester.

Syv børne- og ungdomsforeninger fra chin-menigheder er blevet medlemmer af BBU, Baptisternes Børne- og Ungdomsforbund. I alt udgør chin’erne ca. 30 pct. af BBUs medlemmer, og generalsekretæren i CCADK er selvskrevet ansat i BBU som konsulent. Hans opgaver er bl.a. at besøge chin børne- og ungdomsgrupper, at formidle undervisningsmateriale og lederuddannelse til dem og hjælpe dem med medlemsregistrering og administration.

”Egentlig vil jeg hellere, at det var en ung fra ungdomsarbejdet, der havde dette job. Men det står i vores vedtægter, at det er mig,” siger Moses.

**Kvinder i ledelse**

En af de burmesere, som valgte at blive i Baptistkirken Bornholm, er David. Han fortæller, at hans største overraskelse ved at komme til Danmark var, at en kvinde kunne være præst. ”I min kultur kan en kvinde ikke sammenlignes med en mand. (..) nu kan jeg se, at en kvinde kan være både præst og organist” (Langle, 2019, 35).

I Baptistkirken Bornholm er en burmesisk kvinde i øvrigt valgt medlem af menighedsrådet.

Det ville ikke finde sted i mange chin-menigheder, hvor det kun er mænd i ledelsen, bortset fra den kvinde, der typisk repræsenterer kvindearbejdet.

Selvom der nu er ansat fire kvinder som præster i chin-menighederne, er ingen af dem endnu blevet ordinerede, og det kræves i chin-sammenhænge for at kunne forestå nadver, dåb og begravelse. Par Lian citerer en ung mandlig leder for følgende: ”Jeg har ikke en tankegang om at vælge en kvinde frem for en mand til ledelsen, så længe der er en mand, da kvinder er mere begrænsede pga. arbejdet i hjemmet.” ”Når man møder en sådan holdning, kan man godt tænke, der er lang vej igen til ligestilling indenfor chinkirken.” (Lian 2020, 46)

**Forskelle er også en velsignelse**

Formanden for Baptistkirken Bornholm, Lillian Andersen, er dybt taknemmelig over den burmesiske gruppe i menigheden. Hun siger bl.a. ”Burmeserne er glade kristne, som lovpriser og tilbeder Gud på en forfriskende og ægte måde. I beder for hinanden, fortæller jeres vidnesbyrd for hinanden, og er ikke bange for at fortælle andre om jeres tro på Gud.” På spørgsmålet om, hvad danskerne kan lære af burmeserne siger hun: ”Vi skal være mere åbne og udadvendte, og stå ved vores tro. Mange burmesere giver tiende, hvilket jeg ikke tror, vi som danskere er så gode

til.” Og hun tilføjer: ”Det er vigtigt, at vi deler liv med hinanden; hører hinandens historie og forsøger at forstå hinanden. Og vigtigt at burmeserne er repræsenteret i menighedens ledelse og de forskellige udvalg.” (Langle 2019, 38)

BaptistKirkens generalsekretær Torben Andersen får det sidste ord: ”Forskelle i sprog, kultur, teologi og spiritualitet er udfordringer, men så sandelig også velsignelser. Dansk-etniske menigheder er såmænd heller ikke homogene i alle forhold og BaptistKirken i Danmark er et broget og mangfoldigt fællesskab. Det skal vi kun være glade for, da vi herved er med til at afspejle et glimt af Guds ene kirke, som i sit væsen er et fællesskab med forskelle.

At være en del af det samfund vi lever i, er at være kirke i en multietnisk og multikulturel kontekst.”

**Litteratur**

*Lian, Biak Chin Par (kaldet Chin Chin)*

2020 ”Køn, kirkeledelse og kulturidentitet, en undersøgelse af kønsroller i kirke og kultur hos Chin flygtninge fra Burma/Myanmar i Danmark”, kandidatopgave, Aarhus Universitet

*Langle, Sambuh*

2019 ”To kulturer i én menighed”, bacheloropgave, 3K-uddannelsen, Aarhus.

*Lone Møller-Hansen, 60 år, journalist (1983) og Baptisternes Teologiske Seminarium (2000). Ansat som kommunikationsmedarbejder i Baptistkirken i Danmark og som præst i Baptistkirken Bornholm. Generalsekretær i BaptistKirken 2011-2019.*